 Na RICHARD MUNGUTI RAIA wa Congo Jumatatu alishtakiwa kuwatapeli raia wawili wa Ukraine na Japan zaidi ya Sh680miliioni akidai atawauzia dhahabu. Andre Kongolo Tshikunga alikana aliwafuja Kovellanko Hennadii Dola za Marekani 1,059,000 (KSh105,900,000). Pia alikana kumtapeli Nashimoto Masaaki Dola za Marekani 5,772,717 (Sh577,271,700).Alikana aliwafuja walalamishi hao kati ya Januari 2018 na December 2020 jijini Nairobi. Bw Tshikunga alishtakiwa mbele ya hakimu mwandamizi Mahakama ya Milimani Bw Bernard Ochoi. Alikanusha mashtaka kati ya Januari 2018 na Desemba 2020 katika afisi za Afrisolutions, Kileleshwa Nairobi akiwa na nia ya kulaghai alipokea pesa kutoka kwa wafanyabiashara hao wa kimataifa-raia wa Ukraine na Japan. Aliachiliwa kwa dhamana ya Sh60milioni. Shtaka lilisema mshtakiwa alishirikiana na watu wengine wanaoenedelea kusakwa na maafisa wa kupambana na uhalifu nchini (DCI) kutekeleza uhalifu huo. Bw Tshikunga alikanusha shtaka dhidi yake na kuomba aachiliwe kwa dhamana. Ombi hilo lilipingwa vikali na wakili Gerry Owuor akisema mshtakiwa atatoroka akiachiliwa kwa dhamana. “Tangu 2018 mshtakiwa alikamatwa Januari 5,2022.Akiachiliwa kwa dhamana atachana mbuga. Hatarudi kuendelea na kesi,”alisema Bw Owuor. Lakini wakili Stanley Kang’ahi aliomba mahakama ipuuzilie mbali ombi la kumnyima dhamana Bw Tshikunga. “Dhamana ni haki ya kila mshtakiwa awe raia wa Kenya ama raia wa kigeni,” alisema Bw Kang’ahi. Wakili huyo alieleza mahakama mshtakiwa hapasi kunyimwa dhamana kwa vile ni raia wa Congo. Bw Kang’ahi alieleza korti mshtakiwa yuko na uraia mara mbili. Alisema amepata uraia wa Kenya na pia ameoa raia wa Kenya. “Mshtakiwa anaweza kunyimwa dhamana ikiwa upande wa mashtaka umewasilisha ushahidi hatafika kortini kuendelea na kesi akiachiliwa kwa dhamana,” alisema Bw Kang’ahi. Bw Ochoi aliamuru mshtakiwa arudishwe rumande hadi Januari 17,2022 atakapoamua ikiwa atamwachilia kwa dhamana au la. Awali kiongozi wa mashtaka Bw James Gachoka alikuwa ameeleza korti mshtakiwa anakabiliwa na kesi nyingine ya kumfuja raia wa Brazil mamilioni ya pesa katika biashara hiyo feki ya dhahabu. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  